Liisa-Ly Pakosta		
Justiits- ja Digiministeerium	
	
 	06.04.2026 nr 1-12/342 - 1	
info@just.ee		

	

Ettepanek kaitsetööstuslikuks koostööks		

Austatud justiits- ja digiminister Liisa-Ly Pakosta	

Pöördun Teie poole ettepanekuga kaaluda võimalust kasutada AS Eesti Vanglatööstust Eesti kaitsevõime tugevdamiseks ja alustada selles riigile kuuluvas ettevõttes koostöös Kaitseministeeriumi ja Riigi Kaitseinvesteeringute Keskusega automaatrelvadele summutite tootmist Eesti Kaitseväele.

Mulle teadaolevalt on Riigi Kaitseinvesteeringute Keskus varasemalt testinud automaadile RAHE20 sobivaid summuteid, kuid seni ei ole jõutud vastava hankeni. Samas on viimaste aastate sõjaline kogemus, eriti Venemaa-Ukraina sõda, selgelt näidanud, et summutid ei ole pelgalt vähetähtis lisavarustus, vaid oluline praktilise väärtusega abivahend. Eriti öistes tingimustes aitavad need vähendada lasust tekkivat valgussähvatust ning seeläbi meie võitlejate avastatavust, suurendades märkimisväärselt üksuste ellujäämisvõimet.

Eesti Kaitseväel on kümneid tuhandeid automaatrelvi, mistõttu on vajadus summutite järele märkimisväärne. Kuigi summuteid on erinevaid, ei ole nende mehaaniline ehitus üldjuhul ülemäära keerukas, nii et neid on võimalik toota ka Eestis olemasoleva tööstusliku võimekuse baasil.

AS Eesti Vanglatööstus omab pikaajalist kogemust metallitööde valdkonnas ning on suuteline täitma stabiilseid ja mahukaid tellimusi. Just selline pikaajaline tootmisleping sobiks hästi vanglatööstuse profiiliga, pakkudes samal ajal nii majanduslikku kui ka sotsiaalset lisandväärtust.

Mõistan, et ettepaneku elluviimine eeldab tihedat koostööd Kaitseministeeriumi ja Riigi Kaitseinvesteeringute Keskusega, sealhulgas tehniliste nõuete, kvaliteedistandardite ja hangete korraldamise osas. Samas võiks riigisisene koostöömudel – kus tellija ja tootja on mõlemad riigi kontrolli all – aidata vähendada hangetega seotud riske ja ajakulu, eriti olukorras, kus riigikaitse eelarve kasv on suurendanud RKIK-i töökoormust. Lisaks võimaldaks selline lahendus hoida investeeringud Eesti majanduses ning arendada kohalikku tööstusvõimekust, mis on kriisiolukordades strateegilise tähtsusega.

Eesti kaitsevõime tugevdamine on meie kõigi ühine huvi ja vastutus. Usun, et kirjeldatud koostöövõimalus väärib põhjalikumat analüüsi, milleks olen ettevõtluse eest vastutava Tallinna abilinnapeana valmis andma ka oma panuse edasistesse aruteludesse.

	
Lugupidamisega	

	
	
(allkirjastatud digitaalselt)	
Kristjan Järvan	
abilinnapea

	
Koopia:	Hanno Pevkur, Kaitseministeerium, info@kaitseministeerium.ee.
Elmar Vaher, Riigi Kaitseinvesteeringute Keskus, info@rkik.ee.